text: Sønderjyske reserver tabte mod mestrene i hovedstaden
  06 november 2016 kl. 19.42
  FC København sendte Sønderjyske hjem fra Parken med et nederlag på 4-0.
  Det var en af de første halvlege, som Sønderjyske helst vil glemme.
  Godt nok var modstanderen Superligaens tophold, de regerende liga- og pokalmestre fra FC København. Og Sønderjyske stillede op med et reservespækket hold uden blandt andre Mikael Uhre, Simon Kroon, Nicolaj Madsen og Troels Kløve.
  Men tre mål i løbet af den første halve time lukkede reelt kampen.
  Efter 19 minutter bragte Andreas Cornelius københavnerne i front med 1-0.
  Den stilling holdt kun kort. For efter 25 minutter øgede Youssef Toutouh føringen til 2-0.
  Kun tre minutter senere scorede Thomas Delaney til pausestillingen 3-0 til FCK.
  Slut i Telia Parken. FC København var for stor en mundfuld for de hårdt kæmpende SønderjyskE-spillere. #FCKSJE pic.twitter.com/vyMEdk2CLy
  Pausen gav fornyet luft. For i anden halvleg forsøgte Sønderjyske at rette op på skaden med flere kontraløb. Men lige lidt hjalp det.
  I stedet scorede Youssef Toutouh til 4-0 med sin anden scoring i kampen. Kampens slutresultat.
  Efter 16. spillerunde ligger Sønderjyske på 6. pladsen, mens FC København fortsat topper Superligaen.
  